《拟寒山子一首寄姚芬若》
清代·晓青

别君未月馀，情思一何渺。两夕频梦君，宛在松门道。

花雨昼频频，深绿莺啼小。于时见君来，坐石漫倾倒。

赠我以加餐，劝我归必早。予即前致辞，为言山水好。

感君促归期，常恐及秋老。有身难奋飞，却羡空中鸟。

遗书慰高堂，镫前复草草。枕落忽惊翻，千峰月初晓。

作者简介：晓青，字确庵。主苏州华山方丈。有《高云堂集》。